Matul il-pandemija tal-Covid-19, il-Gvern investa €12-il miljun fuq apparat mediku Il-Prim Ministru Robert Abela flimkien mad-Deputat Prim Ministru u Ministru għas-Saħħa Chris Fearne żaru dipartiment ieħor kruċjali fl-Isptar Mater Dei, dak tal-Biomedical Engineering. Matul il-pandemija tal-Covid-19, dan id-dipartment kien u għadu jifforma parti mill-Incident Command Group li kien żar il-Prim Ministru ftit tal-ġimgħat ilu. Dan id-dipartiment huwa responsabbli mill-apparat mediku fl-Isptar Mater Dei illi jammonta għal madwar €120 miljun. L-importanza ta' dan id-dipartiment setgħet tidher biċ-ċar partikolarment matul il-pandemija tal-Covid-19 hekk kif il-Gvern investa madwar €12-il miljun f'apparat mediku sabiex jinxtraw ventilators, vital sign monitors, ultrsound machines, pulse oximeters, termometri (tip infra-red), sodod u apparat ieħor ikkunsidrat utli għall-pazjenti li ntlaqtu mill-Covid-19. Id-domanda fuq dan id-dipartiment żdiedet matul din is-sena u l-ħaddiema kellhom ukoll jaddataw u jirreaġixxu b'effett immedjat skont il-ħtieġa sabiex l-apparat il-ġdid li nxtara jkun installat mingħajr dewmien żejjed. Għaldaqstant, dawn il-ħaddiema kellhom ikunu preżenti kontinwament fl-isptar, bħala frontliners, biex jassiguraw li l-isptar jibqa' jiffunzjona kif mistenni anke fiż-żmien il-pandemija. Mingħajr is-sehem u d-dedikazzjoni tal-ħaddiema li jiffurmaw parti minn dan id-dipartiment, l-isptar u d-dipartimenti l-oħra kollha ma kinux ikunu jistgħu jiffunzjonaw b'mod normali u b'konsegwenza t'hekk ma setgħetx tkun tista' tingħata l-assistenza neċessarja lill-pazjenti. Il-Prim Ministru rringrazzja lil dan it-tim tad-dedikazzjoni u l-ħidma tagħhom li qiegħda tissarraf f'fiduċja u gratitudni mill-poplu kollu. Miegħu ngħaqad id-Deputat Prim Ministru li faħħar ix-xogħol imprezzabbli ta' dan id-dipartiment u l-ħaddiema tiegħu.